Урок літаратурнага чытання ў 2 класе

Настаўнік: Шэйка М.М.

Тэма: Казка “Як курачка пеўніка ратавала”

Мэта: напрыканцы ўрока дзеці павінны пераказваць казку па ілюстрацыях вучэбнага дапаможніка.

Задачы:

* фарміраваць літаратурныя ўменні вучняў аб асаблівасцях беларускай народнай казкі, назіраць за казачнымі элементамі пабудовы;
* фарміраваць уменні вызначаць у творы дзейных асоб, даваць ім характарыстыку на аснове паводзін і ўчынкаў;
* развіваць уменне падрабязна пераказваць змест казкі па ілюстрацыях;
* спрыяць выхаванню высокіх маральных каштоўнасцей: клопату аб блізкіх, настойлівасці ў характары, дабрыні, спачуванню і дружных адносін паміж людзьмі.

ХОД УРОКА

**Арганізацыйны момант**

* Дзеці, прадоўжыце такі сказ:

Каб атрымаць асалоду ад чытання,….

* Прапаноўваю сёняшні ўрок правесці пад такім дэвізам:

Каб атрымаць асалоду ад чытання, ……. (вывешваецца на дошцы).

**Маўленчая размінка**

Практыкаванне “Сняжынкі-пушынкі” : уявіць сабе, што на далонях ляжаць сняжынкі, якія неабходна здуць.

Практыкаванне”Скразная літара”: настаўнік чытае словы, дзеці вызначаюць, якая літара ў іх паўтараецца”.

Гуляюць, бегаюць, палускваюць, пераскокваюць, палохаюць. ( Літара цэ)

-Што называюць гэтыя словы: прадметы, дзеянні ці прыметы? (Дзеянні)

**Праверка дамашняга задання**

-Што такое казка? Калі ўзніклі казкі?Навошта нам чытаць казкі, калі там шмат выдумкі? (Кожная казка нас чаму-небудзь вучыць.)

Заданне “Пазнай казку”: вучні чытаюць урывак з казкі і паведамляюць яе назву.

Узл\*ваўся Маро\* Чыр\*оны Но\* на с\*ляніна, але ні\*кай рад\* даць я\*у не м\*жа. (Казка “Два маразы”)

* Дома вы рыхтавалі падрабязны пераказ казкі “Два маразы”. Ацаніце сваю работу дома лінеечкамі самаацэнкі. Вучні, якім патрэбна дапамога, выконваюць заданне “Устаўслоўца”. Астатнія становяцца ў кола і па чарзе пераказваюць казку “Два маразы” з апорай на план (запісаны надошцы).

Заданне “Устаў слоўца”

Бегаюць, палускваюць, з дрэва на ……………………………………. пераскокваюць, зайчыкаў палохаюць.

Паваліў з комінаў ………………..густы.

* Ты бяжы за мужыком, а я за ………………………………..паганюся.

Выпраг ……………………………селянін, сякеру ўзяў ды як пачаў.......…………………………-горача стала яму.

Зрабіўся кажух белы як …………………… .

**Праца над казкай**

-Усе казкі маюць аднолькавую будову і складаюцца з асноўнай часткі, зачына і канцоўкі.

Падумайце і расстаўце гэтыя часткі па парадку( на дошцы) :зачын, асноўная частка, канцоўка.

* Сёняшняя казка не выключэнне. Называецца яна (на дошцы) “Як курачка пеўніка ратавала”. Наша задача: падрыхтавацца да падрабязнага пераказу казкі па ілюстрацыях с.54. Што для гэтага неабходна? ( Добра ведаць змест казкі, вызначыць часткі і апорныя словы ў кожнай частцы.)
* Разгледзьце ілюстрацыі і паспрабуйце спрагназаваць, аб чым паведае нам казка ” Як курачка пеўніка ратавала”.
* Слухайце і глядзіце на ілюстрацыі, сачыце за развіццём дзеянняў, звярніце ўвагу, як акцёр расказвае казку, каб слухаць было цікава.

( Успрыманне казкі ў аўдыёзапісе.)

* Што адчуваеце пасля праслухвання казкі?
* Як жылі курачка з пеўнікам?
* Чаму з пеўнікам здарылася няшчасце? (Бобінка даволі вялікая. Паказ фота бобінкі.)
* Да каго звярталася Чубатка за дапамогай? Дарэчы, у народных казках дзеянні звычайна паўтараюцца тры разы.
* Як казка пачынаецца? Гэта…..(зачын). Якімі словамі заканчваецца казка? Гэта ….(канцоўка).

На дошцы словы для папярэдняга прачытвання: праглынуў, з’ем.

* Як вы разумееце сэнс слова “СПЯРША”? Якім словам яго можна замяніць? (СПАЧАТКУ)

Чытанне казкі вучнямі па сэнсава закончаных урыўках з заданнем: чаму Чубатцы ўдалося такі ўратаваць пеўніка?

* Чаму Чубатцы ўдалося ўратаваць пеўніка?
* Чаму вучыць твор? ( Падтрымліваць адзін аднаго, дапамагаць, быць настойлівым у дасягненні мэты.)
* Якія прыказкі падыходзяць да зместу казкі (на дошцы). Чаму?:

СЯБРЫ ПАЗНАЮЦЦА Ў БЯДЗЕ.

ТОЙ НЕ МОЖА БЫЦЬ ДРУГАМ, ХТО Ў БЯДЗЕ АБЫДЗЕ КРУГАМ.

ШЧЫРАМУ СЭРЦУ І ЧУЖЫ БОЛЬ БАЛІЦЬ.

Фізкультхвілінка. Танец ”Павітаемся” пад песню аб дабрыні. (Дзеці становяцца парамі ў два кола. Вучні аднаго кола рухаюцца ўправа, другога- улева. Пры гэтым вітаюцца адзін з адным носікамі, вушкамі, плечыкамі, шчочкамі, рукі трымаючы ззаду.)

Практыкаванні для вачэй.

Выбарачнае чытанне:

* Зачытайце, да каго спярша звярнулася за дапамогай курачка?
* Куды пайшла курачка потым?
* Хто быў трэйцім, каго прасіла Чубатка дапамагчы?
* За чым курачка бегала ў лес?

На дошцы запісваецца апорная схема:

Карова (масла)- касцы (сена)- пекар (пірагі)- дровы.

Праца ў парах. Палову казкі (па першых двух карцінках) расказвае адзін вучань, другую палову казкі- другі вучань. Ацаніце свой пераказ з дапамогай лінеечак самаацэнкі.

-Чытаючы гэту казку, мне прыгадваецца рэклама хворых дзетак, бацькі якіх просяць аб дапамозе ў зборы грошай. Колькі добрых людзей дапамагаюць зусім незнаёмым, тым самым ратуючы жыццё дзіцяці. Можа хто з вас прымаў удзел у такіх акцыях? Каго з герояў казкі яны нагадваюць? (Чубатку, якая не здалася, выратавала такі Пеўніка.)

**Дамашняе заданне**

С.50-54 падрабязна пераказваць казку па малюнках.